VEGA præsenterer

**Fuldt program for VEGAs 50’er-fest er klar**

*Det samlede program for 50’er–festen VEGA inviterer til den 5. oktober, er nu klart. Oplev gæsteoptrædener fra bl.a. Silas Bjerregaard, Christian Hjelm og Mette Lindberg, når det gamle Folkets Hus slår dørene op til en aften fyldt med sprød musik, vilde dansetrin og masser af 50’er-nostalgi.*

VEGAs storstilede 50’er-fest bliver en oplevelses-buffet af gennemført nostalgi fra det traditionsrige årti. På den musikalske front er de musikalske gæster, som skal gøre bigbandet High T og Beatophonics selskab på scenerne, på plads. Og det bliver en fest for øregangene, danseskoene og øjnene.

**Ingen bænkevarmere**

Bigbandet High T spiller i Store VEGA 50’er-toner i et eklektisk mix af swing og croon. Der bliver plads til at danse tæt, men også at få sus under skørterne til de klassiske hits fra 50’erne, der tæller både Sinatra ”Fly Me to the Moon” og Count Basies ”Sleepwalker’s Serenade”.

Og dansegulvet er for alle! Koreograf Signe Frydenholm sørger sammen med sine dansere for, at der ikke bliver nogen bænkevarmere – nærmere tværtimod.

**Gæstesolister**

I år har VEGA fornøjelsen af at præsentere syv spændende gæstesolister, der i løbet af aftenen vil bedåre og betage med deres udgaver af 50’er-klassikere sammen med bigbandet og rock’n’rollerne i Beatophonics. Silas Bjerregaard (Turboweekend) gav sidste år en uforglemmelig udgave af ”Do You Love Me” på scenen i Lille VEGA. Han får selskab af Christian Hjelm (tidligere Figurines) samt de to croonere in-spe Frederik Vedersø (The Electic Moniker) og Nicolai Elberg (Spillemændene).

Mette Lindberg (Asteroids Galaxy Tour), Ida Gard og Emma Acs er aftenens kvindelige solister.

**Rockabillys og hula hop-shows**

Hvis man ikke er til pæne dansetrin, men hellere vil have rullende hofter og farlig ungdom, kan man i Lille VEGA nyde rock’n’roll-hits fra rockens begyndelse sammen med Beatophonics. De har legendarisk Keld Heick og Johnny Stage med på scenen.

Hvil danseskoene i VEGAs Lounge, hvor farverige cocktails bliver akkompagneret af Magnus Hjort Trios bløde jazz-arrangementer. Udover dette laver Miss Mia flere forskellige hula hop-shows i løbet af aftenen, a capella-gruppen Svigermors Drøm charmerer på trapperne, og der bliver lukket op til kroge af det gamle hus, som man normalt ikke ser. Når du er mæt på oplevelser, serveres der smørrebrød, så du ikke går sulten hjem.

**Fakta om festen**   
50’er-fest i VEGA  
Lørdag den 5. oktober kl. 20 (dørene åbner kl. 19)

Hele VEGA, indgang fra Store VEGA   
Enghavevej 40, 1674 Kbh. V  
Billetpris: 250 kr. + gebyr

Billetter kan købes via VEGAs hjemmeside og Billetnet   
Læs mere på : http://vega.dk/arrangementer/5039er-fest-i-vega-11350.html